สังคมข่าวหุ้นเกียรติก้อง ว่องไวยากร
*เริ่มต้นตลาดหุ้นไทยปีระกา หลังจากที่หยุดกันไปหลายวันช่วงเทศกาลส่งท้ายปีเก่าต้อนรับปีใหม่ ตลาดหุ้นไทยปลายปีที่ผ่านมาปิดที่ระดับสูงกว่า 1,542 จุด สำหรับปีนี้ January effect จะมีหรือเปล่าต้องมาลุ้นกัน ซึ่งมักจะเกิดในเดือนมกราคมเป็นประจำ พร้อมกับรอฟังนโยบายของ โดนัลด์ ทรัมป์ นักลงทุนต่างชาติอาจขายปรับพอร์ตก่อนที่ทรัมป์จะขึ้นรับตำแหน่งประธานาธิบดีในวันที่ 20 ม.ค.นี้ เป้าหมายดัชนีปีนี้อยู่ในกรอบ 1,350-1,600 จุด
4 ม.ค. 2560

*เริ่มต้นตลาดหุ้นไทยปีระกา
*หลังจากที่หยุดกันไปหลายวันช่วงเทศกาลส่งท้ายปีเก่าต้อนรับปีใหม่ ตลาดหุ้นไทยปลายปีที่ผ่านมาปิดที่ระดับสูงกว่า 1,542 จุด สำหรับปีนี้  January effect จะมีหรือเปล่าต้องมาลุ้นกัน ซึ่งมักจะเกิดในเดือนมกราคมเป็นประจำ พร้อมกับรอฟังนโยบายของ โดนัลด์ ทรัมป์ นักลงทุนต่างชาติอาจขายปรับพอร์ตก่อนที่ทรัมป์จะขึ้นรับตำแหน่งประธานาธิบดีในวันที่ 20 ม.ค.นี้  เป้าหมายดัชนีปีนี้อยู่ในกรอบ  1,350-1,600  จุด
*ด้านผู้จัดการตลาดฯคนเก่ง “เกศรา มัญชุศรี”  หมายมั่นปั้นมือว่าปีนี้นักลงทุนจะเทรดกันคึกคัก เฉลี่ยไม่ต่ำกว่า  57,000 ล้านบาทต่อวัน ไม่เหมือนก่อนสิ้นปีที่ตลาดบางเฉียบ เพราะนักลงทุนหนีไปเที่ยวกันหมด และจะมีบริษัทใหม่เข้าจดทะเบียนระดมทุนในตลาดหลักทรัพย์  กว่า 2.8 แสนบาท
* หุ้นกลุ่มค้าปลีกหลังจากช้อปช่วยชาติกันไปแล้ว คงต้องมาดูเป็นรายตัวว่า มาตรการของอภิศักดิ์ ตันติวรวงศ์ รมว.คลังจะได้ผลมากน้อยแค่ไหน จะมีมาตรการออกมาเพิ่มเติมอีกหรือไม่  ต้องมารอดูกัน  ตัวที่น่าลุ้น  COM7, ROBINS, FN  ยอดรายได้จะพุ่งกระฉูดในไตรมาส 4 หรือเปล่า
*หุ้นเข้าเซ็ต 50 และ 100 ซึ่งจะมีผลวันนี้เป็นวันแรก คงจะสร้างสีสันในปีใหม่นี้ได้พอสมควร  SET50 ได้แก่ THAI, GLOBAL, KKP, PTG, SPRC  ส่วน SET100 ได้แก่  KAMART, SCN, TKN, VIBHA, THANI, SCN, SPRC และ SUPER โดยเฉพาะหุ้นเถ้าแก่น้อยของเสี่ยอิทธิพัทธ์ พีระเดชาพันธ์ ประธานเจ้าหน้าที่บริหาร ที่คาดว่าผลประกอบการปีนี้จะออกมาดีมาก
*หุ้น TIP ภายในใต้การนำของเสี่ยแป๋ง สมใจนึก เองตระกูล ประธานกรรมการและประธานกรรมการบริหาร  มาแรงตอนปลายปี ราคาพุ่ง แถมวอลุ่มเข้า ไม่รู้ว่าใครเข้ามาเก็บหุ้นตัวนี้กันแน่ ต้องรอดูว่าจะมีการเปลี่ยนแปลงโครงสร้างผู้ถือหุ้นกันอย่างไร ซึ่งผู้ถือหุ้นอันดับหนึ่งตอนนี้ คือ ปตท. รองลงมากรุงไทย และออมสิน
*CHO  ช.ทวี ดอลลาเซียน  ของสุรเดช ทวีแสงสกุล ประธานเจ้าหน้าที่บริหาร เริ่มมีความหวัง หลังจากอกหักประมูลรถเมล์เอ็นจีวี ที่พ่ายให้กับ เบสท์ริน กรุ๊ป  แต่งานนี้หากคู่แข่งไม่สามารถส่งมอบรถทันในต้นเดือนก.พ. ก็จะเริ่มมีการประมูลรถเมล์เอ็นจีวีใหม่ในกลางปีนี้ จากที่คิดว่าหมดหวังไปแล้ว ตอนนี้กลายเป็นเต็งหนึ่งไปทันที
*GL หุ้นร้อนแห่งปี 59 และต่อเนื่องมาปีนี้ สัญญาณเทคนิคยังสวย ภายใต้การนำของมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส ที่มีผลประกอบการโดดเด่นเป็นตัวนำ ทำให้ราคาวิ่งมาราธอนมาไกลมาก ปีนี้จึงต้องมาวัดกันว่าระยะทางพิสูจน์ม้า กาลเวลาพิสูจน์หุ้น
*ส่วนกลุ่มแบงก์ ปีนี้ยกให้แบงก์ใหญ่อย่าง SCB KBANK KTB BBL  ราคาหุ้นยังถูก และคาดว่าปีนี้สินเชื่อจะเติบโตได้ดีกว่าปีก่อน  หากเศรษฐกิจไทยโตได้ตามเป้า  แต่ต้องระมัดระวังปัญหาจากภายนอกมากระทบ โดยเฉพาะแบงก์ของอิตาลี แต่ล่าสุดเปาโล เจนติโลนี นายกรัฐมนตรีอิตาลี ก็ออกมาประกาศว่าจะเข้าไปอุ้ม ทำให้คลายกังวลไปได้บ้าง
*หุ้นกลุ่มรับเหมาปีระกา คาดว่าจะได้ประโยชน์จากการลงทุนภาครัฐ หนุนรายได้และกำไรของกลุ่มฯ โดยรวมดีขึ้นในปี 2560  ตัวจี๊ดยกให้  UNIQ เป็นหุ้นที่มีการเติบโตสูงสุดของกลุ่ม และมี P/E ต่ำสุดในกลุ่มด้วย ส่วนหุ้น  CK  ของตระกูลตรีวิศวเวทย์ ก็อย่ามองข้าม แม้ไม่แรงเท่ายูนิค แต่ความปลอดภัยและมั่นคงสูง